REGOLAMENT TAL-KUMMISSJONI (UE) 2022/476

tal-24 ta’ Marzu 2022

li jemenda l-Annessi II, III u IV tar-Regolament (KE) Nru 396/2005 tal-Parlament Ewropew u tal-Kunsill dwar il-livelli massimi ta’ residwu għall-aċidu aċetiku, l-ażossistrobina, il-benżovindiflupir, iċ-ċjantraniliprol, iċ-ċiflufenammid, l-emamektina, il-flutolanil, il-kubrit tal-ġir, il-maltodestrina u l-prokwinażid f’ċerti prodotti jew fuqhom

(Test b’rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta’ Frar 2005 dwar il-livelli massimi ta’ residwu ta’ pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u b’mod partikolari l-Artikolu 5(1) u l-Artikolu 14(1)(a) tiegħu,

Billi:

(1) Il-livelli massimi tar-residwi (“MRLs”) għall-ażossistrobina, il-benżovindiflupir, iċ-ċjantraniliprol, iċ-ċiflufenammid, il-flutolanil u l-prokwinażid ġew stabbiliti fl-Anness II tar-Regolament (KE) Nru 396/2005. L-MRLs għall-emamektina ġew stabbiliti fil-Parti A tal-Anness III ta’ dak ir-Regolament. L-aċidu aċetiku, il-kubrit tal-ġir u l-maltodestrina huma inklużi fl-Anness IV tar-Regolament (KE) Nru 396/2005.

(2) Fil-kuntest ta’ proċedura għall-awtorizzazzjoni tal-użu ta’ prodott għall-protezzjoni tal-pjanti li fih is-sustanza attiva benżovindiflupir fuq “ħxejjex u fjuri li jittieklu”, basal tar-rebbiegħa/basal aħdar, basal ta’ Wales u fuq il-kurrat, tressqu żewġ applikazzjonijiet skont l-Artikolu 6(1) tar-Regolament (KE) Nru 396/2005 li jitolbu modifika għall-MRLs eżistenti.

(3) Għaċ-ċjantraniliprol, tressqet applikazzjoni skont l-Artikolu 6(1) tar-Regolament (KE) Nru 396/2005 li titlob modifika tal-MRLs eżistenti għaż-żebbuġ tal-mejda u ż-żebbuġ għall-produzzjoni taż-żejt. Għaċ-ċiflufenammid, tressqet applikazzjoni bħal din għat-tut u l-lampun (aħmar u isfar). Għall-emamektina, tressqet applikazzjoni bħal din għal frott taż-żerriegħa, l-berquq, iċ-ċiras (ħelu), “l-ispinaċi u weraq simili” u għall-“infużjonijiet erbali mill-weraq u mill-ħxejjex aromatiċi”. Għall-prokinażid, tressqet applikazzjoni bħal din għall-mirtill u l-cranberries.

(4) Għall-ażossistrobina, tressqu żewġ applikazzjonijiet għal tolleranzi tal-importazzjoni skont l-Artikolu 6(2) u (4) tar-Regolament (KE) Nru 396/2005 għall-użu ta’ dik is-sustanza fil-Brażil fuq il-mango u fil-Kolombja fuq il-frott tal-palm taż-żejt kif ukoll għall-użu tal-flutolanil fl-Istati Uniti fuq il-karawett. L-applikanti ddikjaraw li l-użi awtorizzati ta’ dawk is-sustanzi fuq dawn l-għelejjel f’dawk il-pajjiżi jwassal biex il-livelli tar-residwi jkunu ogħla mill-MRLs stabbiliti fir-Regolament (KE) Nru 396/2005, u li huma meħtieġa MRLs aktar għoljin biex ma jkunx hemm ostakli kummerċjali għall-importazzjoni ta’ dawk l-għelejjel.

(5) F’konformità mal-Artikolu 8 tar-Regolament (KE) Nru 396/2005, l-applikazzjonijiet kollha msemmija hawn fuq ġew evalwati mill-Istati Membri kkonċernati u r-rapporti tal-evalwazzjonijiet intbagħtu lill-Kummissjoni.

(6) L-Awtorità Ewropea dwar is-Sigurtà fl-Ikel (“l-Awtorità”) ivvalutat l-applikazzjonijiet u r-rapporti ta’ evalwazzjoni, u b’mod partikolari eżaminat ir-riskji għall-konsumaturi u, fejn rilevanti, għall-annimali, u tat l-opinjonijiet motivati tagħha dwar l-MRLs proposti (2). Bagħtet dawk l-opinjonijiet lill-applikanti, lill-Kummissjoni, u lill-Istati Membri, u ppubblikathom.

(7) Għall-emamektina, l-Awtorità kkonkludiet li għall-“frotta taż-żerriegħa”, d-data mressqa ma kinitx biżżejjed biex jiġu stabbiliti MRLs ġodda. Fir-rigward tal-applikazzjonijiet kollha l-oħra, l-Awtorità kkonkludiet li r-rekwiżiti kollha fir-rigward tal-kompletezza għat-tressiq tad-data ġew issodisfati, u li abbażi tal-valutazzjoni tal-esponiment tal-konsumaturi għal 27 grupp speċifiku Ewropew tal-konsumaturi, il-modifiki lill-MRLs mitluba mill-applikanti kienu aċċettabbli mil-lat tas-sikurezza tal-konsumaturi. L-Awtorità qieset l-aktar tagħrif reċenti dwar il-karatteristiċi tossikoloġiċi tas-sustanzi. La l-esponiment għal dawn is-sustanzi tul il-ħajja permezz tal-konsum tal-prodotti tal-ikel kollha li jista’ jkun fihom minnhom, u lanqas l-esponiment għal żmien qasir ma wrew li hemm xi riskju li jinqabżu d-doża aċċettabbli ta’ kuljum jew id-doża akuta ta’ referenza.

(8) L-aċidu aċetiku, il-kubrit tal-ġir u l-maltodestrina ġew temporanjament inklużi fl-Anness IV tar-Regolament (KE) Nru 396/2005 sakemm issir il-finalizzazzjoni tal-evalwazzjoni tagħhom skont id-Direttiva tal-Kunsill 91/414/KEE (3) jew ir-Regolament (KE) Nru 1107/2009 tal-Parlament Ewropew u tal-Kunsill (4). L-Awtorità vvalutat dawk is-sustanzi u kkonkludiet li mhuma meħtieġa ebda MRLs għall-aċidu aċetiku, għall-kubrit tal-ġir u għall-maltodestrina u li għalhekk huwa xieraq li dawn is-sustanzi jinżammu fl-Anness IV tar-Regolament (KE) Nru 396/2005 b’mod permanenti (5).

(9) Abbażi tal-opinjonijiet motivati u tal-konklużjoni tal-Awtorità, u filwaqt li jitqiesu l-fatturi rilevanti tas-suġġett ikkunsidrat, il-modifiki tal-MRLs proposti b’dan ir-Regolament jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.

(10) Għaldaqstant jenħtieġ li r-Regolament (KE) Nru 396/2005 jiġi emendat skont dan.

(11) Il-miżuri previsti f’dan ir-Regolament huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

ADOTTAT DAN IR-REGOLAMENT:

Artikolu 1 L-Annessi II, III u IV tar-Regolament (KE) Nru 396/2005 huma emendati f’konformità mal-Anness ta’ dan ir-Regolament.

Artikolu 2 Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

Dan ir-Regolament jorbot fl-intier tiegħu u japplika direttament fl-Istati Membri kollha. Magħmul fi Brussell, l-24 ta’ Marzu 2022. Għall-Kummissjoni Il-President Ursula VON DER LEYEN

(1) ĠU L 70, 16.3.2005, p. 1.

(2) Ir-rapporti xjentifiċi tal-EFSA disponibbli online: http://www.efsa.europa.eu:

Reasoned opinion on the setting of import tolerances for azoxystrobin in mangoes and oil palm fruits. [Opinjoni motivata dwar l-istabbiliment ta’ tolleranzi tal-importazzjoni għall-ażossistrobin fil-mango u l-frott tal-palm taż-żejt.] EFSA Journal 2021;19(8):6821.

Reasoned opinion on the modification of the existing maximum residue levels for benzovindiflupyr in fresh herbs and edible flowers. [Opinjoni motivata dwar il-modifika tal-livell massimu ta’ residwu għall-benżovindiflupir fil-ħxejjex aromatiċi u l-frott li jittiekel.] EFSA Journal 2021;19(9):6839.

Reasoned opinion on the modification of the existing maximum residue levels for benzovindiflupyr leeks and spring onions/green onions/Welsh onions. [Opinjoni motivata dwar il-modifika tal-livell massimi ta’ residwi eżistenti għall-benżovindiflupir fil-kurrat u l-basal tar-rebbiegħa/basal aħdar/basal ta’ Wales.] EFSA Journal 2021;19(7):6774.

Reasoned opinion on the modification of the existing maximum residue levels for cyantraniliprole in olives [Opinjoni motivata dwar il-modifika tal-livelli massimi ta’ residwi eżistenti għaċ-ċjantraniliprol fiż-żebbuġ.] EFSA Journal 2021;19(8):6805.

Reasoned opinion on the modification of the existing maximum residue levels for cyflufenamid in blackberries and raspberries. [Opinjoni motivata dwar il-modifika tal-limiti massimi ta’ residwi eżistenti għaċ-ċiflufenammid fit-tut u l-lampun.] EFSA Journal 2021;19(8):6831.

Reasoned opinion on the modification of the existing maximum residue levels for emamectin in various crops [Opinjoni motivata dwar il-modifika tal-livelli massimi ta’ residwi eżistenti għall-emamectin f’diversi għelejjel]. EFSA Journal 2021;19(8):6824.

Reasoned opinion on the setting of import tolerance for flutolanil in peanuts. [Opinjoni motivata dwar l-istabbiliment tat-tolleranza tal-importazzjoni għall-flutolanil fil-karawett.] EFSA Journal 2021;19(8):6717.

Reasoned opinion on the modification of the existing maximum residue levels for proquinazid in blueberries and cranberries. [Opinjoni motivata dwar il-modifika tal-limiti massimi ta’ residwi eżistenti għall-prokinażid fil-mirtill u l-cranberries.] EFSA Journal 2021;19(9):6835.

(3) Id-Direttiva tal-Kunsill 91/414/KEE tal-15 ta’ Lulju 1991 li tikkonċerna t-tqegħid fis-suq ta’ prodotti għall-protezzjoni tal-pjanti (ĠU L 230, 19.8.1991, p. 1).

(4) Ir-Regolament (KE) Nru 1107/2009 tal-Parlament Ewropew u tal-Kunsill tal-21 ta’ Ottubru 2009 dwar it-tqegħid fis-suq ta’ prodotti għall-protezzjoni tal-pjanti u li jħassar id-Direttivi tal-Kunsill 79/117/KEE u 91/414/KEE (ĠU L 309, 24.11.2009, p. 1).

(5) Statement on pesticide active substances that do not require a review of the existing maximum residue levels under Article 12 of Regulation (EC) No 396/2005 [Dikjarazzjoni dwar sustanzi attivi ta’ pestiċidi li ma jeħtiġux rieżami tal-livelli massimi ta’ residwi eżistenti skont l-Artikolu 12 tar-Regolament (KE) Nru 396/2005.] EFSA Journal 2020;18(12):6318.